
	EUROPOS BENDRIJŲ KOMISIJA


Briuselis, 21.11.2008

KOM(2008) 783 galutinis
 
Pasiūlymas

TARYBOS SPRENDIMAS

dėl Europos bendrijos pozicijos Energijos bendrijos ministrų taryboje nustatymo (Tirana, 2008 m. gruodžio 11 d.)
(pateikta Komisijos)

AIŠKINAMASIS MEMORANDUMAS

Energijos bendrijos ministrų taryba susitiks 2008 m. gruodžio 11 d. Tiranoje (Albanija). Kad Europos bendrija galėtų dalyvauti priimant svarbius sprendimus, būtina nustatyti Europos bendrijos poziciją pagal Sutarties 300 straipsnį ir laikantis 2006 m. gegužės 29 d. Tarybos sprendimo dėl Energijos bendrijos sutarties sudarymo Europos bendrijos vardu nuostatų.

Pasiūlyme dėl Tarybos sprendimo nagrinėjami visi darbotvarkės klausimai, kuriais, kaip nurodyta toliau, Ministrų taryba turėtų priimti sprendimą. Kiti darbotvarkės klausimai paminėti informaciniais tikslais. 

1.
Sprendimo sudedamosios dalys

1.1.
Aukcionų koordinavimo tarnybos vieta

Aukcionų koordinavimo tarnybos, kuri būtų atsakinga už tarpvalstybinių pajėgumų paskirstymą ir perkrovos valdymą, steigimo parengiamieji darbai gerokai pažengė į priekį. Šį projektą remia pakankamai daug regione veikiančių elektros energijos perdavimo sistemos operatorių ir energetikos reguliavimo institucijų. Jos nurodė, kad politinis sprendimas dėl Tarnybos steigimo vietos labai paspartintų procesą ir leistų jį praktiškai įgyvendinti 2009–2010 m. Dvi Susitariančiosios Šalys – Kroatija ir Serbija – yra išreiškusios norą, kad Aukcionų koordinavimo tarnyba būtų įsteigta jų teritorijoje. Komisija pritars tai vietai, kuri susilauks daugiau pritarimo ir paramos. 

1.2.
Procedūrinis aktas dėl Tiekimo saugumo koordinavimo grupės įsteigimo, sudėties ir veiklos

2008 m. birželio mėn. Ministrų tarybos susitikime priėmus politinį sprendimą tikimasi, kad Ministrų taryba nuspręs įsteigti Tiekimo saugumo koordinavimo grupę, kurios veiklą šalys koordinuos savanoriškai (ji neturės jokios sprendimų priėmimo galios). Grupė domėtųsi ir elektros energija, ir dujomis. Siekiant išvengti nereikalingų išlaidų ir užtikrinti sąveiką, ji rinktųsi kartą per metus, panašiu metu kaip ir Nuolatinė aukšto lygio grupė (NALG). Be to, galėtų būti rengiami bendri ad hoc posėdžiai su ES dujų koordinavimo grupe. Kiekviena Susitariančioji Šalis, susidūrusi su neišvengiama grėsme, galėtų prašyti, kad Pirmininkas sušauktų ad hoc susirinkimą. Numatoma, kad dalyvaus ir suinteresuotieji pramonės subjektai bei atitinkama vartotojų organizacija.

1.3.
Sprendimas išplėsti tam tikrų Energijos bendrijos sutarties nuostatų taikymą naftos sektoriui ir įkurti kasmetinį Naftos forumą

Antra, Ministrų taryba išplės Energijos bendrijos sutarties taikymo sritį – ji bus taikoma ir naftos sektoriui (žaliai naftai, naftos produktams ir naftos infrastruktūrai). Siūlomas tekstas atspindi išmintingą ir pažangų požiūrį. Sutarties straipsniai, kuriuos, bent pradiniu laikotarpiu, naftos sektoriuje įgyvendinti sunku, šiam sektoriui nebus taikomi. Tai nuostatos dėl savitarpio pagalbos, bendros išorės prekybos energija ir techninių standartų. Be to, šiuo metu nenustatomas ES acquis sąrašas, tačiau nurodoma, kad šį sąrašą ir įgyvendinimo tvarkaraštį reiktų parengti iki 2010 m. birželio mėn. Tai leistų kruopščiai išanalizuoti naftos atsargų klausimą ir, prireikus, 2009 m. atlikti tyrimą. Galiausiai, keleto valstybių narių ir regiono šalių prašymu numatoma įkurti naftos forumą, kurio pirmasis suvažiavimas galėtų įvykti 2009 m. antrąjį ketvirtį.

2.
Kitos sudedamosios dalys

2.1.
Be svarstymų patvirtinami punktai

Komisija patvirtins dviejų ankstesnių Nuolatinės aukšto lygio grupės susirinkimų išvadas ir pagal Energijos bendrijos sutarties 52 straipsnį parlamentams teikiamą metinę veiklos ataskaitą.

Komisija taip pat atsižvelgs į šias ataskaitas:

· 2008 m. Energijos bendrijos darbo programos įgyvendinimo ataskaitą;

· 2008 01 01–2008 31 12 Energijos bendrijos biudžeto vykdymo preliminarią ataskaitą;

· Visuotinai taikomų standartų įgyvendinimo ataskaitą.

2.2.
Sutarties įgyvendinimas

Komisija atsižvelgs į ataskaitą. Komisija teigiamai įvertins didelę daugumos Susitariančiųjų Šalių šių metų pažangą, tačiau vėl akcentuos, kad reikia papildyti teisinę bazę būtinais antrinės teisės ir įgyvendinimo aktais. Be to, Komisija pabrėš, kaip svarbu, kad būtų sudaryta investicijoms palanki reguliavimo sistema, ir kaip svarbu greitai derybų būdu spręsti ginčus, kuriuose dalyvauja investuotojai. 

2.3.
Socialiniai aspektai 

Komisija atsižvelgs į ataskaitą, visų pirma, į 2008 m. lapkričio 18-19 d. vykusio Socialinio forumo rezultatus, ir toliau rems Susitariančiųjų Šalių pažangą rengiant socialinių veiksmų planus.

2.4.
Energijos vartojimo efektyvumas

Komisija atsižvelgs į Efektyvaus energijos vartojimo darbo grupės pirmininko pateiktą tarpinę ataskaitą, suprasdama, kad galutinę ataskaitą ir rekomendacijas tikimasi gauti per kitą Ministrų tarybos susirinkimą 2009 m. birželio mėn. 

dėl Europos bendrijos pozicijos Energijos bendrijos ministrų taryboje nustatymo (Tirana, 2008 m. gruodžio 11 d.)

EUROPOS SĄJUNGOS TARYBA,

atsižvelgdama į Europos bendrijos steigimo sutartį, ypač į jos 300 straipsnio 2 dalies antrą pastraipą,

atsižvelgdama į Tarybos sprendimą dėl Energijos bendrijos sutarties sudarymo Europos bendrijos vardu (2006/500/EB, 2006 m. gegužės 29 d.), ypač į jo 4 ir 5 straipsnius,

atsižvelgdama į Komisijos pasiūlymą,

NUSPRENDĖ: 

Vienintelis straipsnis

Šio sprendimo priede išdėstyta Bendrijos pozicija, kurios ji laikysis Tiranoje 2008 m. gruodžio 11 d. Energijos bendrijos ministrų tarybos susitikime aptariant klausimus, kuriems taikoma Sutarties 300 straipsnio 2 dalies antra pastraipa.

Priimta Briuselyje […]


Tarybos vardu


Pirmininkas

[…]

PRIEDAS

Europos bendrijos pozicija

· Europos bendrija remia Aukcionų koordinavimo tarnybos, kuri paskirstytų tarpvalstybinius pajėgumus ir valdytų perkrovas elektros energijos srityje, steigimą. Bendrija pritaria bendram sutarimui dėl Tarnybos steigimo vienoje iš Susitariančiųjų Šalių, suprasdama, kad siūloma vieta turi susilaukti plačios Tarnybos steigime dalyvaujančių Susitariančiųjų Šalių ir valstybių narių paramos. 

· Europos bendrija pritaria, kad būtų priimtas procedūrinis aktas dėl elektros energijos ir dujų tiekimo saugumo koordinavimo grupės įsteigimo, sudėties ir veiklos. 

· Europos bendrija pritaria, kad būtų priimtas sprendimas išplėsti tam tikrų Energijos bendrijos sutarties nuostatų taikymą naftos sektoriui ir įkurti kasmetinį naftos forumą.

· Europos bendrija pritaria, kad būtų priimtas Susitariančiųjų Šalių vykdomų prioritetinių infrastruktūros projektų sąrašas. 

